**Sabiedriskās drošības trīspusējās sadarbības**

**apakšpadomes sēdes**

**PROTOKOLS Nr.14**

2017. gada 26.janvārī

(Rīga, Čiekurkalna 1.līnija 1, 2.korpuss)

Sēdi vada:

Valdības puses vadītāja, Iekšlietu ministrijas valsts sekretāre **Ilze Pētersone- Godmane**

Piedalās:

Valdības puses pārstāvji:

* Iekšlietu ministrijas valsts sekretāra vietnieks, Nozares politikas departamenta direktors **Dimitrijs Trofimovs**
* Iekšlietu ministrijas valsts sekretāra vietniece **Ingūna Aire**
* Iekšlietu ministrijas Juridiskā departamenta direktors **Vilnis Vītoliņš**
* Iekšlietu ministrijas Administratīvā departamenta Sabiedrisko attiecību un organizatoriskā darba nodaļas vadītāja **Gunta Skrebele**

Pieaicinātās personas no Iekšlietu ministrijas puses:

* iekšlietu ministra biroja vadītājs **Artūrs Sņegovičs**
* iekšlietu ministra padomniece **Daiga Holma**
* Valsts robežsardzes priekšnieks **Normunds Garbars**
* Valsts ugunsdzēsības un glābšanas dienesta priekšnieks **Oskars Āboliņš**
* Iekšējās drošības biroja priekšnieks **Valters Mūrnieks**
* Iekšlietu ministrijas Finanšu vadības departamenta direktore **Larisa Tumaņana**
* Iekšlietu ministrijas Personāla vadības nodaļas vadītāja **Daiga Piebalga**
* Iekšlietu ministrijas Nozares politikas departamenta Plānošanas nodaļas vecākais referents **Arnis Jurševics**
* Iekšlietu ministrijas Finanšu vadības departamenta direktora vietniece **Alda Strode**
* Iekšlietu ministrijas Personāla vadības nodaļas vecākais referents **Gints Rozenbilds**
* Iekšlietu ministrijas Nozares politikas departamenta Politikas izstrādes nodaļas vecākā referente **Irīna Porošina**
* Valsts robežsardzes Galvenās pārvaldes priekšnieks **Juris** **Martukāns**
* Valsts policijas  priekšnieka vietniece,  Galvenās administratīvās pārvaldes priekšniece **Renāte Fila**
* Valsts ugunsdzēsības un glābšanas dienesta Prevencijas un sabiedrības informēšanas nodaļas vecākā referente **Inta Šaboha**
* Latvijas Iekšlietu darbinieku arodbiedrības valdes priekšsēdētājs **Armands Augustāns**

Darba devēju puses pārstāvji:

* Darba devēju puses vadītājs, Latvijas Darba devēju konfederācijas Padomes loceklis **Arkādijs Suškins**
* Ugunsdzēsības asociācijas priekšsēdētājs **Ilgvars Cēris**
* SIA “EiroHoldings” Rīgas kuģu būvētavas valdes loceklis **Gaidis Andrejs Zeibots**
* Latvijas Darba devēju konfederācijas tautsaimniecības eksperte **Inese Olafsone**
* Latvijas Drošības biznesa asociācijas priekšsēdētājs **Jānis Zeps**

Novērotājs:

* Biedrības “Informācija-sabiedrības drošībai” pārstāvis **Guntars Loba**

Darba ņēmēju puses pārstāvji:

* Darba ņēmēju puses vadītājs, Latvijas Brīvo arodbiedrību savienības priekšsēdētājs **Egils Baldzēns**
* Latvijas sabiedrisko pakalpojumu un transporta darbinieku arodbiedrības „LAKRS” priekšsēdētājs **Juris Kalniņš**
* Valsts ugunsdzēsības un glābšanas dienesta amatpersonu un darbinieku LAKRS arodorganizācijas priekšsēdētājs **Aleksandrs Gulbis**
* SIA “LDZ apsardze” arodkomitejas priekšsēdētājs **Ingvars Ozoliņš**

Protokolē:

Iekšlietu ministrijas Nozares politikas departamenta Politikas izstrādes nodaļas vecākā referente **Ginta Prūse**

**Sēdi sāk plkst. 12:00**

**Darba kārtība:**

1. Jaunā amatpersonu ar speciālajām dienesta pakāpēm darba samaksas sistēma.
2. Dažādi.

**Sēdes norise:**

**I.Pētersone-Godmane** atklāj sēdi un informē, ka to vadīs valdības puse, kā to nosaka Sabiedriskās drošības trīspusējās sadarbības apakšpadomes (turpmāk – apakšpadome) nolikums.

**E.Baldzēns** izsaka iebildumu darba kārtībai, norādot, ka klātesošie padomes locekļi ar darba kārtības materiāliem tika iepazīstināti tikai pirms apakšpadomes sēdes, nevis, kā to nosaka apakšpadomes nolikuma 22.punkts, četras dienas pirms apakšpadomes sēdes. Tādējādi darba ņēmēju puses pārstāvji varēs uzklausīt sēdē pausto informāciju, bet nevarēs paust viedokli. Ierosina apakšpadomes sēdi sasaukt pēc nedēļas, lai varētu izteikt savu viedokli par jauno darba samaksas sistēmu amatpersonām ar speciālajām dienesta pakāpēm.

**I.Pētersone-Godmane** norāda, kadarba kārtībā ir jautājums, kas izriet no 2016.gada 13.decembra Ministru kabineta noteikumu Nr. 806 “Noteikumi par Iekšlietu ministrijas sistēmas iestāžu un Ieslodzījuma vietu pārvaldes amatpersonu ar speciālajām dienesta pakāpēm mēnešalgu un speciālo piemaksu noteikšanas kārtību un to apmēru” (turpmāk – MK noteikumi Nr.806) regulējuma un kas tika pieņemti jaunās darba samaksas koncepcijas īstenošanai. Ar MK noteikumu Nr.806 projektu padomes locekļi tika iepazīstināti, pirms tam izsūtot arodbiedrībām informāciju par 2016.gada 29.novembra Ministru kabineta sēdē nolemto (Iekšlietu ministrijas 2016.gada 7.decembra vēstule Nr.1-38/2952 *“Par nepieciešamo rīcību saistībā ar amatpersonu ar speciālajām dienesta pakāpēm pārtraukumu ieskaitīšanu dienesta pienākumu izpildes laikā”)*. Šis dokuments sabiedriskajai apspriešanai (tajā skaitā viedokļa izteikšanai no apakšpadomes locekļu puses) tika nodots ne tikai ievietojot to ministrijas mājaslapā, bet arī nosūtot informāciju iepriekšminētajā vēstulē. Prezentācijas no dienestu puses ir ilustratīvs skaidrojums, kā dienestos tiks ieviests MK noteikumu Nr.806 regulējums.

*Darba kārtība tiek pieņemta bez iebildumiem.*

1. **Jaunā amatpersonu ar speciālajām dienesta pakāpēm darba samaksas sistēma**

(VP, VRS, VUGD, IDB)

**I.Pētersone-Godmane** norāda, ka piecu gadu ilgais darbs saistībā ar atlīdzības sistēmas attīstību iekšlietu sistēmas iestādēs ir rezultējies ar 52 miljonu eiro piešķiršanu. Darbs uzsākts ar Valsts policijas attīstības koncepcijas izstrādi un pamatā noslēdzies ar MK noteikumu Nr. 806, kas paredz jaunās darba samaksas noteikšanas kārtību, pieņemšanu. Noteikumi attiecībā uz jauno darba samaksas sistēmu ir vieni, bet dienestu pieeja katras amatpersonas darba samaksas noteikšanai ir individuāla. Iekšlietu ministrijas vadība neuzskata jaunās darba samaksas sistēmas ieviešanu kā pašsaprotamu vajadzību pēc algas paaugstinājuma kā kompensāciju krīzes laika samazinātajai darba samaksai, bet gan nepieciešamību pēc darba kvalitātes rādītāju uzlabošanas no dienestu puses.

**I.Ķuzis** iepazīstina apakšpadomes locekļus ar *Jaunās darba samaksas sistēmas ieviešanu Valsts policijas amatpersonām ar speciālajām dienesta pakāpēm*. Norāda, ka iestādes līmeņa un individuālie mēnešalgas noteikšanas kritēriji jaunās darba samaksas sistēmas ieviešanai tika izstrādāti sadarbībā ar atsevišķām arodbiedrībām.

*[PowerPoint prezentācija protokola 1.pielikumā – prot.]*

**A.Suškins** uzdod jautājumu, vai ar2017.gada algām ir panāktas “pirmskrīzes” algas?

**I.Ķuzis** atbild apstiprinoši. Apkopojot datus par piešķirtā finansējuma jaunās darba samaksas koncepcijas ieviešanai sadali, var secināt, ka Valsts policijā ir sasniegts 2008.gada mēnešalgu apmērs, to pat pārsniedzot.

**A.Suškins** uzdod jautājumu, atgādinot, ka 2016.gada 20.oktobra apakšpadomes sēdē I.Ķuzis pieminēja “gaidīšanas laika” apmaksu. Jautā, kā šis jautājums ir ticis risināts?

**I.Ķuzis** atbild, ka, ieviešot jaunās darba samaksas sistēmu, pie šī jautājuma tiek strādāts (sagatavojot Valsts un pašvaldību institūciju amatpersonu un darbinieku atlīdzības likuma grozījumus jaunās darba samaksas sistēmas ieviešanas nodrošināšanai, likuma 3.panta regulējums ir precizēts, paredzot atlīdzības noteikšanu arī par laiku, kuru amatpersona nepavada darba vietā vai citā institūcijas norādītajā vietā un kuru amatpersona izmanto pēc saviem ieskatiem, bet pēc attiecīga pieprasījuma ierodas norādītajā vietā un nekavējoties uzsāk pienākumu pildīšanu (tā saucamās “mājas dežūras”) 30 procentu apmērā no minimālās stundas tarifa likmes par vienu stundu). Tiek sagatavoti grafiki, tajos atspoguļojot arī “mājas dežūras”, taču vienlaikus tiek mainīta arī dienesta pienākumu izpildes organizācija. “Mājas dežūras” tiks ieviestas, bet to faktiskais skaits nebūs ievērojams.

**N.Garbars** norāda, ka Valsts robežsardzē jaunās darba samaksas sistēmas principus ir izdevies sekmīgi realizēt un tie atstās pozitīvu ietekmi uz iestādes turpmāko darbību. Izdevās sasniegt prognozējamo koncepcijā ietverto pieaugumu.

**I.Pētersone-Godmane** norāda, ka jaunās darba samaksas sistēmas ieviešanai nepieciešamā summa netika piešķirta pilnā apmērā, līdz ar to, pamatā finansējums novirzīts aizpildītajām amata vietām, nevis visām vakancēm dienestos kopumā.

**J.Martukāns** iepazīstina apakšpadomes locekļus ar *Jaunās darba samaksas sistēmas ieviešanu Valsts robežsardzē.*

*[PowerPoint prezentācija protokola 2.pielikumā – prot.]*

**A.Gulbis** uzdod jautājumu, kādēļ bija nepieciešams sarežģīt izstrādāto atalgojuma sistēmu, nosakot mēnešalgas noteikšanas kritērijus saistībā ar izdienu katram dienestam atšķirīgus?

**I.Pētersone-Godmane** atbild, ka darba samaksas noteikšanas pamatprincipi katrā dienestā ir izveidojušies vēsturiski atšķirīgi. Attiecīgās iestādes amatpersonas saprot, kādēļ tieši šādi pamatprincipi tiek piemēroti attiecīgajā iestādē. Nav nepieciešams radīt jauninājumus, kuriem nav pamata.

**O.Āboliņš** iepazīstina apakšpadomes locekļus ar*Jauno darba samaksas sistēmu Valsts ugunsdzēsības un glābšanas dienestā*.

*[PowerPoint prezentācija protokola 3.pielikumā – prot.]*

**A.Gulbis** uzdod jautājumu, kā prezentācijas 9.slaidā ir aprēķināta samaksa par virsstundu darbu (ēdienreize) 61eiro?

**O.Āboliņš** atbild, ka samaksa ir paredzēta par laiku, kuru amatpersona velta ēdienreizei (aktīvi neveicot dienesta pienākumus) neatstājot dienesta pienākumu izpildes vietu, ievērojot tiesas spriedumu[[1]](#footnote-1). Dienesta iekšējā selektorā samaksas par ēdienreizēm noteikšanas principi, uzdodot konkrētu jautājumu, tiek un tiks skaidroti.

**I.Pētersone-Godmane** norāda, ka jau šobrīd var aprēķināt to summu, kas netika izmaksāta, par ko bija spriedums un kas tika kompensēta regresa kārtībā.

**V.Mūrnieks** iepazīstina apakšpadomes locekļus ar *Amatpersonu ar speciālajām dienesta pakāpēm jauno darba samaksas sistēmu Iekšējās drošības birojā*.

***[****PowerPoint prezentācija protokola 4.pielikumā – prot.]*

**I.Pētersone-Godmane** norāda, ka, nosakot izglītības kritēriju kā vienu no mēnešalgas noteikšanu ietekmējošajiem individuālajiem kritērijiem, tas ir solis progresa virzienā. Informācija par mēnešalgas noteikšanas kritērijiem ir bijusi ne tikai darba grupās, bet skanējusi iekšējos selektoros un tikusi ievietota dienestu intraneta vietnēs. Jāatzīmē, ka dienestu iekšējie normatīvie akti, lai ieviestu jaunās darba samaksas sistēmu, ir izdoti. Jau ir parakstīti rīkojumi, lai darbinieki saņemtu algu par janvāra mēnesi. Iekšlietu ministrijas un dienestu skatījumā mēnešalgas apmēru ietekmējošie iestādes līmeņa un individuālie kritēriji ir noteikti atbilstoši konkrēto dienestu specifikai. Pusgads varētu būt tas laiks, kad varētu runāt par šīs sistēmas efektivitātes novērtēšanu. Ja ir kādi jautājumi no to arodbiedrību puses, kas nav piedalījušās kritēriju izstrādē, tās tiek aicinātas uzdot jautājumus konkrētiem dienestiem.

**E.Baldzēns** izsaka pateicību par paveikto darbu Iekšlietu ministrijai un dienestiem, ka kopīgiem spēkiem un, pateicoties ministrijas lielajai uzstājībai finansējuma piešķiršanā, ir panākts lielisks rezultāts. Norāda, ka laikus saņemtie sēdes materiāli būtu ļāvuši pilnvērtīgāk piedalīties apakšpadomes sēdē. Ja objektīvu iemeslu dēļ nav iespējams šos materiālus sagatavot un nosūtīt apakšpadomes sēdes dalībniekiem, sēde būtu bijusi pārceļama, kas šajā gadījumā arodbiedrībām būtu bijis ļoti svarīgi. Iekšējā drošība ir Latvijas Brīvo arodbiedrību apvienības (turpmāk – LBAS) prioritāte.

*Klātesošie pieņem LBAS priekšlikumu turpmāk pārcelt apakšpadomes sēdes, ja nav iespējams ar darba kārtībā izskatāmajiem jautājumiem saistītos materiālus izsūtīt dalībpušu pārstāvjiem četras dienas pirms apakšpadomes sēdes, kā tas paredzēts apakšpadomes nolikuma 22.punktā.*

**A.Suškins** atzīmē, kadarba devēju puse novērtē, ka ir paveikts liels darbs, kuram tā sekojusi vairākus mēnešus. Atzīmē, ka pasākumi dienestiem ir motivējoši.

**A.Augustāns** norāda, ka Latvijas iekšlietu darbinieku arodbiedrībai piedaloties kritēriju izstrādē, tika atzīts, ka mēnešalgas apmēra noteikšanu ietekmējošie iestādes līmeņa un individuālie kritēriji ir vieni no taisnīgākajiem. Svarīgi pateikt arodbiedrības biedriem, ka jaunās darba samaksas sistēmas ieviešana ir uzsākusies jau 2016.gadā un 2017.gadā īstenojamie pasākumi nav jaunas sistēmas ieviešana, bet tās ieviešanas turpināšana.

*Klātesošie vienojas, ka pirmais darba kārtības jautājums ir pārrunāts.*

**I.Pētersone-Godmane** pateicas arodbiedrību pārstāvjiem, it sevišķi E.Baldzēnam par atbalstu jaunajai darba samaksas sistēmai valdības sēdēs.

1. **Dažādi**

**I.Pētersone-Godmane** informē apakšpadomes locekļus, ka2017.gada 25.janvārī Iekšlietu ministrijā tika saņemta Valsts ugunsdzēsības un glābšanas dienesta amatpersonu un darbinieku LAKRS arodorganizācijas priekšsēdētāja Aleksandra Gulbja e-pasta vēstule, kurā viņš lūdz ministrijas skaidrojumu par to, ka 2016.gada 27.jūlijā pirms Apvienotās Sabiedriskās drošības konsultatīvās padomes, NTSP SDA un nozares arodbiedrību pārstāvju sēdes, sēdes dalībnieki tika iepazīstināti ar Ministru kabineta sēdes protokollēmuma *Informatīvais ziņojums* *“Par dienesta pienākumu izpildes laika organizēšanu Iekšlietu ministrijas sistēmas iestādēs un Ieslodzījuma vietu pārvaldē”* projektu, ko sēdes dalībnieki atbalstīja, savukārt Ministru kabineta 2016.gada 2.augusta protokollēmumums (protokols Nr.38, 39.§ *Informatīvais ziņojums "Par dienesta pienākumu izpildes laika organizēšanu Iekšlietu ministrijas sistēmas iestādēs un Ieslodzījuma vietu pārvaldē"*)neatbilst saskaņotajai versijai.

I.Pētersone-Godmane paskaidro, ka atbilstoši Ministru kabineta kārtības rullim, pēc Ministru kabineta sēdes protokollēmuma *Informatīvais ziņojums “Par dienesta pienākumu izpildes laika organizēšanu Iekšlietu ministrijas sistēmas iestādēs un Ieslodzījuma vietu pārvaldē”* projekta saskaņošanas Apvienotās Sabiedriskās drošības konsultatīvās padomes, NTSP SDA un nozares arodbiedrību pārstāvju sēdē un pirms projekta izskatīšanas Ministru kabineta sēdē, projekts tika saskaņots ar atbildīgajām ministrijām. Pēc Finanšu ministrijas izteiktajiem iebildumiem saskaņošanas laikā, ka protokollēmums jāprecizē atbilstoši Atlīdzības likuma 14.panta 7. daļā noteiktajam, paredzot, ka virsstundas primāri kompensē ar atpūtas laiku nevis apmaksā, projekts tika atbilstoši precizēts.

Saskaņā ar 2016.gada 2.augusta Ministru kabineta sēdes protokollēmumu (protokols Nr.38, 39.§), Iekšlietu ministrijai sadarbībā ar Tieslietu ministrijas attiecīgajām padotības iestādēm tika uzdots līdz 2017.gada 31.martam vienoties ar amatpersonām ar speciālajām dienesta pakāpēm (arodbiedrībām) par virsstundu darba samaksas un piemaksas par nakts darbu kompensāciju par laika posmu no 2014.gada 16.jūnija līdz 2016.gada 15.jūnijam, izvērtējot iespēju (pilnībā vai daļēji) kompensēt dienesta pienākumu pildīšanu virs noteiktā dienesta pienākumu izpildes laiku ar atpūtas laiku (un laiku, kuru nevar kompensēt ar atpūtas laiku, apmaksāt naudā).

Ņemot vērā to, ka Tieslietu ministrija ir informējusi, ka tai nav iespējams nedz pilnībā, nedz daļēji kompensēt dienesta pienākumu pildīšanu virs noteiktā dienesta pienākumu izpildes laika ar atpūtas laiku, ievērojot vienlīdzības principu, tika sagatavots jauns informatīvais ziņojums *"Par nepieciešamo rīcību saistībā ar amatpersonu ar speciālajām dienesta pakāpēm pārtraukumu ieskaitīšanu dienesta pienākuma izpildes laikā"*, kuru izskatot 2016.gada 29.novembra Ministru kabineta sēdē Tieslietu ministrijai un Iekšlietu ministrijai (attiecīgajām padotības iestādēm) tika uzdots visām amatpersonām ar speciālajām dienesta pakāpēm ne vēlāk kā līdz 2017.gada 31.decembrim veikt darba samaksas pārrēķinu un nodrošināt noteiktās atlīdzības izmaksu, par ko Iekšlietu ministrija savā 2016.gada 07.decembra vēstulē Nr.1-38/2952 informēja visas arodbiedrības.

**A.Gulbis** izsaka priekšlikumu, ja notiek būtiskas izmaiņas saskaņojamajos projektos, informēt par tām arodbiedrības.

*Notiek debates par dokumentu saskaņošanas gaitu.*

**A.Kalniņš** uzdod jautājumu Valsts ugunsdzēsības un glābšanas dienesta priekšniekam par grozījumiem likumā, kur ugunsdzēsējiem pārtraukums ir ēdienreize, nevis pārtraukums un vai to varēs brīvi izmantot, vai tikai ēšanai?

**O.Āboliņš** atbild, ka iepriekšminētais pārtraukums darba kārtībā parādīsies kā ēdienreize un tas neskaitīsies pārtraukums. VUGD ir jānodrošina attiecīgā pārtraukuma ieskaitīšana dienesta pienākumu izpildes laikā.

**I.Pētersone-Godmane** izsaka pateicību dalībniekiem par dalību apakšpadomes sēdē.

**Sēdi slēdz: plkst. 13:40**

**Nolemts:**

1. Nākamo sēdi vadīs darba devēju puse.

**Protokola pielikumā:**

1. Pielikums: Prezentācija *“Jaunās atlīdzības sistēmas ieviešanu Valsts policijas amatpersonām ar speciālajām dienesta pakāpēm”* uz 6 lp.
2. Pielikums: Prezentācija *“Jaunās atlīdzības sistēmas ieviešanu Valsts robežsardzē”* uz 5 lp.
3. Pielikums: Prezentācija *“Darba samaksas sistēmu Valsts ugunsdzēsības un glābšanas dienestā”* uz 6 lp.
4. Pielikums: Prezentācija *“Amatpersonu ar speciālajām dienesta pakāpēm jauno darba samaksas sistēmu Iekšējās drošības birojā”.*

|  |  |
| --- | --- |
| Apakšpadomes sēdes vadītājaValdības puses vadītāja | I.Pētersone-Godmane |
| Darba ņēmēju puses vadītājsDarba devēju puses vadītājs  | E.BaldzēnsA.Suškins  |
|  |  |
| Protokolēja | G.Prūse  |

1. Augstākās tiesas Administratīvo lietu departamenta 2016.gada 16.jūnija spriedums lietā Nr.A420535212 [↑](#footnote-ref-1)